*Par atklāta konkursa* *“Būvniecības ieceres “Tramvaja līnijas pagarinājuma,*

*transportmijas punkta un ar tiem saistīto ēku un inženierbūvju būvniecība*

*Maskavas un Višķu ielās, Rīgā” projektēšana, autoruzraudzība un būvdarbi”*

*(ID Nr. RS/2023/34) nolikuma prasībām*

Rīgas pašvaldības sabiedrības ar ierobežotu atbildību „Rīgas satiksme” Iepirkuma komisija (turpmāk – Pasūtītājs) no iespējamā pretendenta ir saņēmusi vēstuli ar lūgumu sniegt skaidrojumu par nolikumā ietvertajām prasībām.

***1.jautājums:*** *Iepirkuma dokumentācijā minēts, ka Vienoto Datu Vidi (VDV) pilnā apmērā nodrošina pasūtītājs. Vai ir zināma konkrētā VDV, kas tiks izmantota šim projektam? Un cik lielam lietotāju skaitam no piegādātāja puses tiks nodrošināta piekļuve? Vai iespējama situācija, kurā piegādātājam par saviem līdzekļiem jāiegādājas piekļuves licences konkrētajai VDV platformai?*

**Atbilde:** Skaidrojam, ka Pasūtītājs nodrošinās Vienoto datu vidi (VDV) pilnā apmērā un izpildītājam piekļuve VDV tiks nodrošināta bez maksas.

***2.jautājums****: Iepirkuma dokumentācijas ietvaros, tajā skaitā priekšizpētes dokumentācijas sastāvā nav atrodami tehniskie noteikumi ( tehniskas prasības) no RD Satiksmes departamenta. Uzskatām, ka RD Satiksmes departamenta nosacījumi ir ļoti svarīgi, lai objektīvi izvērtētu pašvaldības atbildīgās iestādes par satiksmi un lietus ūdens novadīšanu prasības attiecībā uz jaunu infrastruktūru, kā arī tās salāgošanu ar esošo. Lūdzam iepirkuma komisiju pievienot RD Satiksmes departamenta noteikumus vai skaidrot, kādas ir RD Satiksmes departamenta izvirzītās prasības vai arī argumentāciju, kāpēc tās nav pievienotas izpētes projekta ietvaros.*

**Atbilde:** Pasūtītāja rīcībā nav pieejami Rīgas domes Satiksmes departamenta (RDSD) izsniegti tehniskie noteikumi. Skaidrojam, ka saskaņā ar projektēšanas uzdevuma IV nodaļas 7.punktu, BID izstrādei nepieciešamos tehniskos vai īpašos noteikumus (t.sk. noteikumu pagarināšanu un / vai grozīšanu) pieprasa un saņem Izpildītājs.

Attiecībā par RDSD īpašumā esošu infrastruktūru skaidrojam, ka Priekšizpētes projekta ietvaros tika apzināts, ka nepieciešams veikt lietus kanalizācijas tīklu izbūvi / pārbūvi (ar kolektoru D300, ieskaitot skatakas un gūlijas) aptuveni 1850 m garā posmā. Tāpat jāņem vērā projektēšanas uzdevumā noteiktās prasības ielu braucamās daļas, veloceļu un ietvju būvniecībai, satiksmes organizācijas risinājumiem un luksoforu objektu pārbūvei un jaunai būvniecībai (VI nodaļas 6.punkts), kā arī prasības satiksmes plūsmu modelēšanai (VII nodaļas 1.punkts). Aicinām skatīt EIS publicēto orientējošo darbu daudzumu sarakstu.

Papildus norādām, ka nolikumā (projektēšanas uzdevumā) tiks veikti grozījumi. Lūdzam sekot līdzi informācijai [www.eis.gov.lv](http://www.eis.gov.lv).

***3.jautājums:*** *Iepirkuma dokumentācijas ietvaros, tajā skaitā priekšizpētes dokumentācijas sastāvā nav atrodami tehniskie noteikumi (tehniskas prasības) no SIA “Rīgas ūdens” (turpmāk tekstā – RŪ). Uzskatām, ka RŪ tehniskie noteikumi ir ļoti būtiski, jo plānotā būvprojekta risinājumi tieši skar RŪ valdījumā esošos maģistrālos ūdensapgādes un sadzīves kanalizācijas tīklus. Bez minētajām tehniskajām prasībām nav iespējams objektīvi izvērtēt pārbūvējamo tīklu apjomu.*

*Lūdzam iepirkuma komisiju pievienot RŪ tehniskos noteikumus vai skaidrot, kādas ir RŪ izvirzītās prasības vai arī argumentāciju, kāpēc tās nav pievienotas izpētes projekta ietvaros.*

**Atbilde:** Pasūtītāja rīcībā nav pieejami SIA “Rīgas ūdens” izsniegti tehniskie noteikumi. Skaidrojam, ka saskaņā ar projektēšanas uzdevuma IV nodaļas 7.punktu, BID izstrādei nepieciešamos tehniskos vai īpašos noteikumus (t.sk. noteikumu pagarināšanu un / vai grozīšanu) pieprasa un saņem Izpildītājs.

Attiecībā par SIA “Rīgas ūdens” īpašumā esošiem inženiertīkliem skaidrojam, ka Priekšizpētes projekta ietvaros tika apzināts, ka Maskavas ielā nepieciešams pārbūvēt esošu ūdensvadu D400 (ar pievadiem) aptuveni 1400 m garā posmā. Papildus minētajam, projektēšanas uzdevuma nosacījumos noteikts, ka jāveic jaunu ūdensvada un kanalizācijas pieslēgumu izbūve dispečerpunkta ēkas funkcionalitātes nodrošināšanai (VI nodaļas 11.punkts).

Iepirkumu komisijas priekšsēdētāja Inta Novika

DOKUMENTS IR PARAKSTĪTS AR DROŠU ELEKTRONISKO PARAKSTU

UN SATUR LAIKA ZĪMOGU